Къанокъуэ Арсен: Ди къэралыр зэхъуэкIыныгъэхэм хущIокъу
КъБР-м и Iэтащхьэр топсэлъыхь Урысейпсо цIыхубэ фронтым
и къызэгъэпэщакIуэ съездым и лэжьыгъэр зэрекIуэкIам
«Мы зэхыхьэр ипэжыпIэкIэ цIыхубэ Iуэхуу щытащ. Абы щыхьэт тохъуэ делегату 1500-м щIигъу, журналист, хьэщIэ куэд зэрыхэтар. ЦIыхубэ фронтым и программэр Урысей Федерацэм и Президентым нэгъабэ накъыгъэм къыдигъэкIауэ щыта указхэр гъэзэщIэнырщ.
Си дежкIи, адрей субъектхэм я Iэтащхьэхэм я дежкIи мыхьэнэ хэха иIэщ ЦIыхубэ фронтым и щIыналъэ къудамэхэр къызэрагъэпэщыну унафэ къызэращтам. Абы Iэмал къитынущ цIыхубэм нэхъ быдэу запыщIэнымкIэ, абыхэм я гурыщIэхэмрэ гупсысэхэмрэ нэхъ гъунэгъуу щыгъуазэ зыщIынымкIэ.
Лъэпкъ куэд щыпсэу, илъэс миным щIигъуа тхыдэ зиIэ Урысейм и къекIуэкIыкIар псоми ящIэн хуейщ. Къэбэрдей-Балъкъэрым щыпсэу-хэм я дежкIэ икъукIэ мыхьэнэшхуэ иIэщ УФ-м и унафэщIхэм я нэIэ къызэрыттрагъэтым, къэралым и дежкIэ дэтхэнэ зы цIыхури зэрылъапIэр зэрызыхащIэм. Съездыр нэхъыщхьэу зытеухуауэ щытар къэралым и зыужьыныгъэм, къэкIуэну зэман нэхъыфIым щIэбэныным хуэунэтIауэ зэкъуэувэнырщ.
Ди дежкIэ нэрылъагъущ Урысей Федерацэм и Iэтащхьэм гушхуэныгъэ зэрыхэлъыр. Абы зэIущIэм къыщиIэтащ съездым хэта дэтхэнэ зыри зытегузэвыхь, къэралыр иджыпсту нэхъ гугъу езыгъэхь Iуэхухэр. Абы къегъэлъагъуэ Урысейр зэхъуэкIыныгъэхэм зэрахуагъэхьэзырыр. Абы къыхэкIыу цIыхубэм аргуэру я дзыхь ирагъэзащ мелуанхэр зи телъхьэ, лъэпкъым и пашэ гъэунэхуауэ щыт Путин Владимир. Ар зэщIэхъееныгъэм и Iэтащхьэу зэрыхахам мыгурыIуэгъуэу зыри хэлъкъым. Зэгуэр къэралым и Iэтащхьэу уври, абы хэкур тхыдэм и лъэхъэнэ гугъум къыхишащ. Аращ Урысейм и граждан жылагъуэр зэтегъэувэнымкIэ лэжьыгъэшхуэ езыгъэкIуэкIыну политикэ зэщIэхъееныгъэм и пашэу увыну Путин Владимир дзыхь щIыхуащIар».
Щокъарэ Залинэ,
КъБР-м и Iэтащхьэмрэ Правительствэмрэ я пресс-IуэхущIапIэм и унафэщI
